TaitoluisteluTaitoluistelu
**Lake Placidin talviolympialaisissa 1932** kilpailtiin **taitoluistelussa** 8.–12. helmikuuta kolmessa lajissa: miesten ja naisten yksinluisteluissa sekä pariluistelussa. Taitoluistelukilpailut käytiin ensimmäistä kertaa talviolympialaisissa sisätiloissa, kilpailupaikkana toimi Lake Placidin olympia-areena (engl. *Olympic Arena*). Lake Placidin taitoluistelukilpailuihin osallistui yhteensä 39 luistelijaa 13 maasta. Osallistujamaita oli näiden talviolympiakisojen lajeista eniten.

Naisten yksinluistelussa norjalainen Sonja Henie puolusti edelliskisojen olympiavoittoaan menestyksekkäästi. Miesten yksinluistelussa saatiin ensimmäinen olympiavoittaja Ruotsin ulkopuolelta, kun Itävallan Karl Schäfer voitti hopealle sijoittuneen ja kolme edellistä olympiakultaa vieneen Gillis Grafströmin. Neljännellä mitalillaan Grafströmistä tuli kuitenkin olympiahistorian menestynein taitoluistelija. Pariluistelun kultamitali meni Andrée Brunet´n ja Pierre Brunet´n voiton myötä Ranskaan.

Mitalitilastossa menestynein maa Lake Placidin taitoluistelussa oli Itävalta, jonka lisäksi myös isäntämaa Yhdysvallat saavutti kaksi mitalia. Unkari voitti pariluistelussa historiansa ensimmäisen talviolympiamitalin.

Isoa-Britanniaa naisten yksinluistelussa edustaneesta Cecilia Colledgesta tuli 11 vuoden ja 73 päivän ikäisenä nuorin talviolympialaisissa kilpaillut urheilija. 52-vuotiaana pariluistelussa kilpaillut Joseph Savage taasen on vanhin olympialaisissa kilpaillut taitoluistelija.

Mitalistit
----------

Sonja Henie ja Karl Schäfer, Lake Placidin talviolympialaisten naisten ja miesten yksinluistelujen olympiavoittajat.

|  |  |  |  |
| --- | --- | --- | --- |
| Laji | **Kultaa** | **Hopeaa** | **Pronssia** |
| Miesten yksinluistelu | Itävalta Karl Schäfer | Ruotsi Gillis Grafström | Kanada Montgomery Wilson |
| Naisten yksinluistelu | Norja Sonja Henie | Itävalta Fritzi Burger | Yhdysvallat Maribel Vinson |
| Pariluistelu |  RanskaAndrée BrunetPierre Brunet | Yhdysvallat YhdysvallatBeatrix LoughranSherwin Badger |  UnkariEmília RotterLászló Szollás |

Kilpailupaikka
--------------

*Pääartikkeli: Lake Placidin olympia-areena*
Taitoluistelussa kilpailtiin Lake Placidissa ensimmäistä kertaa talviolympialaisten historiassa sisätiloissa. Lajin kuuluttua kesäolympialaisten ohjelmaan oli tosin Antwerpenissä 1920 kisattu sisätiloissa.

Osallistujat
------------

Lake Placidin taitoluistelukilpailuihin osallistui yhteensä 39 luistelijaa (miehiä 18, naisia 21) 13 maasta. Osallistujamaiden määrä oli näiden talviolympiakisojen lajeista suurin. Japani ja Unkari tekivät ensiesiintymisensä olympiatason taitoluistelussa. Kiintiöt olympialaisiin olivat miesten ja naisten yksinluisteluissa neljä kilpailijaa ja pariluistelussa kaksi kilpailevaa paria maata kohden. Kanadalaiset Constance Wilson-Samuel ja Montgomery Wilson kilpailivat sekä yksin- että pariluistelussa.

Näiden talviolympialaisten nuorin (Cecilia Colledge, 11 vuotta 73 päivää) ja vanhin (Joseph Savage, 52 vuotta 267 päivää) kilpailija osallistuivat molemmat taitoluisteluun. Ison-Britannian kilpailuun osallistuneesta joukkueesta Colledge ja Megan Taylor olivat vasta 11-vuotiaita. Colledge on yhä (2011) nuorin talviolympialaisissa kilpaillut urheilija, ja Savage vanhin olympiakisoissa kilpaillut taitoluistelija.

Sulkeissa osallistuneiden urheilijoiden määrä.

|  |  |  |
| --- | --- | --- |
| * Belgia Belgia (1)
* Yhdistynyt kuningaskunta Iso-Britannia (4)
* Itävalta Itävalta (2)
* Japani Japani (2)
* Kanada Kanada (6)
 | * Norja Norja (1)
* Ranska Ranska (2)
* Ruotsi Ruotsi (2)
* Saksa Saksa (1)
* Suomi Suomi (1)
 | * Tšekkoslovakia Tšekkoslovakia (1)
* Unkari Unkari (4)
* Yhdysvallat Yhdysvallat (12)
 |

Kilpailutapahtumat
------------------

Miesten yksinluistelussa kilpailtiin 8.–9. naisten yksinluistelussa 9.–10. ja pariluistelussa 12. helmikuuta.

Jokaisessa kolmessa lajissa seitsenhenkinen tuomaristo, johon kuuluivat muun muassa olympiamitalistit Yngvar Bryn ja Walter Jakobsson, arvioi kilpailijan tai parin suorituksen pistein, jotka määräsivät jokaisen tuomarin omassa arviossa kilpailijan/parin sijaluvun. Eniten ensimmäisiä sijoja tuomarien arvioissa saanut kilpailija/pari sijoittui ensimmäiseksi, eniten toisia sijoja arvioissa saanut toiseksi jne. Tasatilanteessa ratkaisivat järjestyksessä sijapisteet, suorituksesta saadut pisteet ja yksinluisteluissa lyhytohjelman pisteet. 60 prosenttia yksinluistelujen pisteistä tuli lyhyt- ja 40 prosenttia vapaaohjelmasta.

### Miesten yksinluistelu

Miesten yksinluistelun tulokset:

| Sija | Urheilija | Lyhytohjelma | Vapaaohjelma | Sijapisteet | Pisteet |
| --- | --- | --- | --- | --- | --- |
| Kultaa | Itävalta Karl Schäfer | 1. | 1. | 9 | 2602,0 |
| Hopeaa | Ruotsi Gillis Grafström | 2. | 2. | 13 | 2514,5 |
| Pronssia | Kanada Montgomery Wilson | 3. | 3. | 24 | 2448,3 |
| 4. | Suomi Marcus Nikkanen | 4. | 4. | 28 | 2420,1 |
| 5. | Saksa Ernst Baier | 6. | 5. | 35 | 2334,8 |
| 6. | Yhdysvallat Roger Turner | 5. | 6. | 40 | 2297,6 |
| 7. | Yhdysvallat James Madden | 8. | 7. | 52 | 2049,6 |
| 8. | Yhdysvallat Gail Borden | 7. | 9. | 54 | 2110,8 |
| 9. | Japani Kazuyoshi Oimatsu | 10. | 8. | 67 | 1978,6 |
| 10. | Tšekkoslovakia Walter Langer | 9. | 11. | 70 | 1964,3 |
| 11. | Yhdysvallat William Nagle | 12. | 10. | 77 | 1884,8 |
| 12. | Japani Ryūichi Obitani | 11. | 12. | 79 | 1856,7 |

Kolmisen vuotta kestäneen kilpailutaukonsa jälkeen paluun Lake Placidissa tehneelle Gillis Grafströmille sattui virhe miesten yksinluistelun aloittaneessa lyhytohjelmassa, jota yleisesti pidettiin tämän vahvimpana osa-alueena. Virhe johti lopulta itävaltalaisen Karl Schäferin olympiavoittoon, joka oli Itävallan ensimmäinen miesten yksinluistelussa. Kisan vahvimpiin voittajaehdokkaisiin kuulunut Schäfer oli voittanut kaikki taitoluistelun kansainväliset arvokilpailunsa vuodesta 1930. Kolme edellistä miesten yksinluistelun olympiavoittoa vieneen Grafströmin onnistui saavuttaa hopeasija, ja neljännellä olympiamitalillaan hän on yhä (2011) kaikkien aikojen menestynein taitoluistelija olympialaisissa.
Kilpailu pronssimitalista päättyi Kanadan Montgomery Wilsonin voittoon Suomen neljänneksi sijoittuneesta Marcus Nikkasesta. Wilsonin olympiamitali oli Kanadan ensimmäinen taitoluistelusta.

### Naisten yksinluistelu

Naisten yksinluistelun tulokset:

| Sija | Urheilija | Lyhytohjelma | Vapaaohjelma | Sijapisteet | Pisteet |
| --- | --- | --- | --- | --- | --- |
| Kultaa | Norja Sonja Henie | 1. | 1. | 7 | 2302,5 |
| Hopeaa | Itävalta Fritzi Burger | 2. | 2. | 18 | 2167,1 |
| Pronssia | Yhdysvallat Maribel Vinson | 3. | 3. | 23 | 2158,8 |
| 4. | Kanada Constance Wilson-Samuel | 4. | 5. | 28 | 2129,5 |
| 5. | Ruotsi Vivi-Anne Hultén | 5. | 4. | 29 | 2129,5 |
| 6. | Belgia Yvonne De Ligne | 6. | 6. | 45 | 1942,5 |
| 7. | Yhdistynyt kuningaskunta Megan Taylor | 7. | 7. | 55 | 1911,8 |
| 8. | Yhdistynyt kuningaskunta Cecilia Colledge | 8. | 10. | 64 | 1851,6 |
| 9. | Yhdistynyt kuningaskunta Mollie Phillips | 9. | 9. | 63 | 1864,7 |
| 10. | Yhdistynyt kuningaskunta Joan Dix | 11. | 11. | 75 | 1833,6 |
| 11. | Yhdysvallat Margaret Bennett | 12. | 8. | 75 | 1826,8 |
| 12. | Yhdysvallat Suzanne Davis | 10. | 14. | 83 | 1780,4 |
| 13. | Kanada Elizabeth Fisher | 13. | 12. | 82 | 1801,0 |
| 14. | Yhdysvallat Louise Weigel | 14. | 13. | 92 | 1769,4 |
| 15. | Kanada Mary Littlejohn | 15. | 15. | 101 | 1711,6 |

Jo monta vuotta naisten yksinluistelun maailman kärkinimenä luistellut Norjan Sonja Henie puolusti Sankt Moritzin olympiavoittoaan menestyksekkäästi, sillä kaikki seitsemän tuomaria sijoittivat hänet ensimmäiseksi. Hopealle sijoittui Sankt Moritzin tapaan itävaltalainen Fritzi Burger, ja pronssille luisteli niukasti Burgerille hävinneenä kotiyleisön edessä yhdysvaltalainen Maribel Vinson.

### Pariluistelu

Pariluistelun tulokset:

| Sija | Urheilijat | Sijapisteet | Pisteet |
| --- | --- | --- | --- |
| Kultaa | Ranska Andrée Brunet / Pierre Brunet | 12 | 76,7 |
| Hopeaa | Yhdysvallat Beatrix Loughran / Sherwin Badger | 16 | 77,5 |
| Pronssia | Unkari Emília Rotter / László Szollás | 20 | 76,4 |
| 4. | Unkari Olga Orgonista / Sándor Szalay | 28 | 72,2 |
| 5. | Kanada Constance Wilson-Samuel / Montgomery Wilson | 35 | 69,6 |
| 6. | Kanada Frances Claudet / Chauncey Bangs | 36 | 68,9 |
| 7. | Yhdysvallat Gertrude Meredith / Joseph Savage | 49 | 59,8 |

Kilpailu pariluistelun olympiakullasta muodostui tasaiseksi. Tuomareista kolme arvioi hallinneet olympiavoittajat, Ranskan Andrée ja Pierre Brunet´n, voittajiksi ja yksi päätyi tasapeliin ranskalaisten ja Unkarin parin Olga Orgonista/Sándor Szalay välillä. Yhdysvaltalaiset Beatrix Loughran ja Sherwin Badger saivat taakseen kahden tuomarin puollot kultamitaliin. Ranskan pari uusi näin olympiakultansa, ja edellisissä talviolympialaisissa neljänsiksi sijoittuneet isäntämaan Loughran ja Badger palkittiin hopeamitaleilla. Ensimmäistä kertaa olympiatason taitoluistelussa esiintyneen Unkarin kaksi paria sijoittuivat hyvin, sillä pronssille yltäneet Emília Rotter ja László Szollás voittivat maalleen sen ensimmäisen talviolympiamitalin, ja pari Orgonista/Szalay sijoittui neljänneksi.

Mitalitaulukko
--------------

Itävalta oli Lake Placidin talviolympialaisten paras taitoluistelumaa yhdellä kulta- ja yhdellä hopeamitalillaan. Itävallan lisäksi kahteen mitaliin ylsi isäntämaa Yhdysvallat. Kanada saavutti ensimmäisen olympiamitalinsa taitoluistelusta, ja Unkari ensimmäisen mitalinsa talviolympialaisista.

| Sija | Maa | Kultaa | Hopeaa | Pronssia | Yhteensä |
| --- | --- | --- | --- | --- | --- |
| 1. | Itävalta Itävalta | 1 | 1 | 0 | 2 |
| 2. | Norja Norja | 1 | 0 | 0 | 1 |
| Ranska Ranska | 1 | 0 | 0 | 1 |
| 4. | Yhdysvallat Yhdysvallat | 0 | 1 | 1 | 2 |
| 5. | Ruotsi Ruotsi | 0 | 1 | 0 | 1 |
| 6. | Kanada Kanada | 0 | 0 | 1 | 1 |
| Unkari Unkari | 0 | 0 | 1 | 1 |

Lähteet
-------

* Lattimer, George M.: Official Report III Olympic Winter Games Lake Placid 1932 (pdf) (s. 150–157, 213–223) *la84foundation.org*. Viitattu 4.2.2011. (englanniksi)
* Figure Skating at the 1932 Lake Placid Winter Games *sports-reference.com*. Sports Reference LLC.  Arkistoitu 8.7.2017. Viitattu 4.2.2011. (englanniksi)
* *Fokus Urheilu 2*, s. 35. Otava, 1970.

### Viitteet

1. ↑  Figure Skating at the 1932 Lake Placid Winter Games *sports-reference.com*. Sports Reference LLC.  Arkistoitu 8.7.2017. Viitattu 15.2.2011. (englanniksi)
2. 1 2  Lattimer, George M.: Official Report III Olympic Winter Games Lake Placid 1932 (pdf) (s. 217) *la84foundation.org*.  1932. Lake Placid. Viitattu 15.2.2011. (englanniksi)
3. ↑  1932 Lake Placid Winter Games *sports-reference.com*. Sports Reference LLC.  Arkistoitu 2.4.2010. Viitattu 15.2.2011. (englanniksi)
4. ↑  Winter Games Index *sports-reference.com*. Sports Reference LLC.  Arkistoitu 21.10.2016. Viitattu 15.2.2011. (englanniksi)
5. 1 2  Figure Skating *sports-reference.com*. Sports Reference LLC..  Arkistoitu 24.9.2008. Viitattu 15.2.2011. (englanniksi)
6. 1 2 3  Figure Skating at the 1932 Lake Placid Winter Games: Men's Singles *sports-reference.com*. Sports Reference LLC.  Arkistoitu 30.6.2009. Viitattu 15.2.2011. (englanniksi)
7. 1 2 3  Figure Skating at the 1932 Lake Placid Winter Games: Women's Singles *sports-reference.com*. Sports Reference LLC.  Arkistoitu 4.5.2011. Viitattu 15.2.2011. (englanniksi)
8. ↑  Lattimer, George M. s. 218
9. ↑  Figure Skating at the 1932 Lake Placid Winter Games: Men's Singles Compulsory Figures *sports-reference.com*. Sports Reference LLC..  Arkistoitu 18.9.2011. Viitattu 9.3.2011. (englanniksi)
10. ↑  Figure Skating at the 1932 Lake Placid Winter Games: Men's Singles Free Skating *sports-reference.com*. Sports Reference LLC..  Arkistoitu 10.11.2012. Viitattu 9.3.2011. (englanniksi)
11. ↑  Gillis Grafstrom (Swedish figure skater) *britannica.com*. Encyclopædia Britannica. Viitattu 15.2.2011. (englanniksi)
12. ↑  Olympic Winter Games Figure Skating Results – Men (pdf) *isu.org*. International Skating Union. Viitattu 15.2.2011. (englanniksi)
13. ↑  Lattimer, George M. s. 220
14. ↑  Figure Skating at the 1932 Lake Placid Winter Games: Women's Singles Compulsory Figures *sports-reference.com*. Sports Reference LLC..  Arkistoitu 2.11.2011. Viitattu 9.3.2011. (englanniksi)
15. ↑  Figure Skating at the 1932 Lake Placid Winter Games: Women's Singles Free Skating *sports-reference.com*. Sports Reference LLC..  Arkistoitu 2.11.2011. Viitattu 9.3.2011. (englanniksi)
16. ↑  Olympiahistorian kukkaset: First Lady *mtv3.fi*. MTV3. Viitattu 15.2.2011.
17. 1 2  Figure Skating at the 1932 Lake Placid Winter Games: Mixed Pairs *sports-reference.com*. Sports Reference LLC..  Arkistoitu 21.4.2011. Viitattu 15.2.2011. (englanniksi)
18. ↑  Lattimer, George M. s. 222

  

1932 talviolympialaisten kilpailulajit
Jääkiekko | 
Maastohiihto | 
Mäkihyppy | 
Pikaluistelu | 
Rattikelkkailu | 
Taitoluistelu | 
Yhdistetty  

Näytöslajit: *Curling* |
*Koiravaljakkoajo*

TaitoluisteluTaitoluistelu olympialaisissa
1908 |
1912 |
1920 |
1924 |
1928 |
1932 |
1936 |
1948 |
1952 |
1956 |
1960 |
1964 |
1968 |
1972 |
1976 |
1980 |
1984 |
1988 |
1992 |
1994 |
1998 |
2002 | 
2006 | 
2010 |
2014 |
2018 |
2022